Olyfolie | Dion se gedagtes
Nee, olyfolie is nie net vir kook of slaaie nie!
Olyfolie is seker een van die mees veelsydigste olies vir seepmaak. Pure olyfolie-seep, of “Castille”- en ook “Marseille”-seep word geheel-en-al uit olyfolie gemaak en is by verre die aanbeveelde seep vir babas se bad, of mense met kroniese velprobleme aangesien dit so sagkens skoonmaak. Dis ook ‘n goeie seep om vir droë hare te gebruik.
Hier is so paar eienskappe van olyfolie:
Romerige/stabiele skuim – Ja
Skoonmakend – Sagkens
Hardheid – Gemiddeld tot sag
Daar is so paar verskillende grade olyfolie waarvan jy moet bewus wees wanneer jy eienskappe vir jou seep soek, maar gelukkig is olyfolie omtrent die enigste olie waar die graad absoluut geen verskil maak aan die kwaliteit van jou seep nie! Jy kan dus met ‘n geruste hart die algemene reël breek om net die beste bestandele in jou seep te gebruik met olyfolie, sonder enige negatiewe nagevolge.
Die olie wat uitkom met die eerste ligte pars van olywe word geag as “extra virgin” of net “virgin” en word beskou as die hoogste graad vir kookdoeleindes. ‘n Tweede parsing, met meer druk as die eerste, skei “graad A” olyfolie af en word beskou as ‘n laer graad a.g.v. die teenwoordigheid van vry vetsure. Na die tweede parsing is dit gewoonlik nie meer moontlik om meer olie uit die vrug te verkry deur meer druk toe te pas nie, so ‘n oplosmiddel genaamd heksaan word gewoonlik gebruik om die oorblywende olie uit te kry. Die olie word beskou as “graad B” en is natuurlik ‘n laer graag as tevore met nog meer vrye vetsure. Pomace olie word beskou as die laagste graad aangesien dit uit die olyf-pit verkry word. Pomace-olie het tot sy eie voordeel ‘n hoë ontvlam-waarde, so dit brand nie so gou swart in die pan soos ander olies nie.
‘n Seep gemaak uit hoë-graad olyfolie is natuurlik fantasties strelend op die vel, maar die olie is geneig om taamlik duur te wees en hou nie baie goed op die rak nie. Tensy ek spesifiek ‘n babaseep maak, verkies ek self om Pomace te gebruik, nie noodwendig net omdat dit goedkoper is nie, maar omdat dit meer vrye vetsure bevat wat nie verseep in die proses met die bytsoda nie, so baie meer van die olyfolie se goeie eienskappe bly in die seep agter, en dit verseep/stol blitsvinnig! Ek het al ‘n olyfolie/klapperolie/grapeseed/avocado-seep gemaak wat ek inderhaas na 15min. se roer in die gietvorm moes kry, anders het dit in my seep-kastrol agtergebly! En ek roer als met die hand, nie met ‘n menger nie…
Ek gaan dus nie eers probeer voorskryf of aanbeveel hoeveel olyfolie om in jou mengsel te gebruik nie. Jy kan mal gaan, of jy kan dit meng met een olie vir goeie skuim (bv. Klapperolie) en ‘n ander vir hardheid (bv. Palmolie of selfs beesvet). As jy na die meerderheid resepte op die internet deesdae gaan kyk, bevat hulle almal feitlik net daardie drie olies, en die res van die bestandele wat die verskil maak is net die botaniese olies, kleure of kruie bygevoeg.